**ก.อุตฯ ตั้งศูนย์ ITC​ 4.0​ จ.นครราชสีมา​ ช่วย​ SMEs​ ยกระดับอุตสาหกรรมเกษตรแปรรูป**

จ.นครราชสีมา 12 กันยายน 2561 - นายอุตตม สาวนายน รัฐมนตรีว่าการกระทรวงอุตสาหกรรม ให้เกียรติเป็นประธานเปิด ศูนย์ปฏิรูปอุตสาหกรรม 4.0 (Industry Transformation Center : ITC) ณ ศูนย์ส่งเสริมอุตสาหกรรมภาคที่ 6 ตำบลสูงเนิน อำเภอสูงเนิน จังหวัดนครราชสีมา โดยมี นายแพทย์วรรณรัตน์ ชาญนุกูล นายประเสริฐ บุญชัยสุข อดีตรัฐมนตรีว่าการกระทรวงอุตสาหกรรม นายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม นางสาวนิสากร​ จึงเจริญธรรม​ รองปลัดกระทรวงอุตสาหกรรม​ นางเบญจมาพร เอกฉัตร์ ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม คณะผู้บริหารกระทรวงอุตสาหกรรม และสื่อมวลชนเข้าร่วมเป็นจำนวนมาก ทั้งนี้ได้รับเกียรติจาก นายวิเชียร จันทรโณทัย ผู้ว่าราชการจังหวัดนครราชสีมา ให้การต้อนรับ

สำหรับศูนย์ปฏิรูปอุตสาหกรรม 4.0 (Industry Transformation Center) หรือศูนย์ ITC 4.0 ภาคที่ 6 จังหวัดนครราชสีมา จัดตั้งขึ้นโดยการนำแนวคิดการจัดตั้งศูนย์ ITC ส่วนกลางมาปรับให้เข้ากับศักยภาพอุตสาหกรรมในพื้นที่และนโยบายเศรษฐกิจของภูมิภาค ซึ่งในระยะแรกนั้น ได้มุ่งเป้าหมายไปที่การยกระดับ หรือ Transformation ในภาคอุตสาหกรรมเกษตรแปรรูปและอาหารแปรรูป ให้เกิดการใช้ความรู้เทคโนโลยีกระบวนการผลิตและนวัตกรรม ในการสร้างสรรค์ผลิตภัณฑ์ที่มีมูลค่าและตอบสนองต่อการเปลี่ยนแปลงของตลาดและยุคสมัย

เตรียมพร้อมสู่โลกธุรกิจยุคใหม่ อีกทั้งยังเป็นศูนย์กลางเชื่อมโยงการให้บริการของหน่วยงานต่างๆแก่ SMEs อย่างครบวงจร โดยเน้นกลุ่มสาขาอุตสาหกรรมแปรรูปเกษตร และสาขาอุตสาหกรรมอาหารแปรรูป ในพื้นที่กลุ่มจังหวัดภาคตะวันออกเฉียงเหนือตอนล่าง 1 หรือกลุ่มจังหวัดนครชัยบุรินทร์ ซึ่งประกอบด้วย จังหวัดนครราชสีมา ชัยภูมิ บุรีรัมย์ และสุรินทร์

ทั้งนี้ รัฐมนตรีว่าการกระทรวงอุตสาหกรรมยังให้เกียรติเปิด อาคาร Pilot Plant โรงงานต้นแบบที่ให้บริการเครื่องจักรที่ติดตั้งสมบูรณ์ทั้งในการผลิตผลิตภัณฑ์ต้นแบบในอุตสาหกรรมเกษตรแปรรูป และอาหารแปรรูป พร้อมทั้งเยี่ยมชมศูนย์เรียนรู้โตโยต้า ธุรกิจชุมชนพัฒน์ บูธแสดงเทคโนโลยีและนวัตกรรมของผู้ประกอบการและสถาบันการศึกษาในเครือข่าย ITC บูธหน่วยงานเครือข่ายภาครัฐและภาคเอกชน และโซน Food Truck พร้อมแวะชิมอาหาร เช่น เนื้อโควากิว

นอกจากนี้ ยังให้เกียรติเป็นประธานเปิดโครงการ SME FACTORY 4.0 จังหวัดนครราชสีมา (ต้นแบบ) ของสมาพันธ์ SME ที่รับช่วงต่อยอดจาก ศูนย์ฯ ITC ของ ศภ.6 เป็นโรงงานต้นแบบนำร่องเพื่อทดลองการผลิต และทดลองปฏิบัติการ ที่ผู้ประกอบการคนตัวเล็กร่วมกันสร้างให้มีมาตรฐานขึ้นมา ### PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว